RESOLUCIÓN do 21 de febreiro de 2005 pola que se convoca e regula a concesión de axudas ás corporacións locais para a realización de proxectos de mellora do mercado en relación cos intereses dos consumidores e usuarios para o ano 2005.
INSTITUTO GALEGO DE CONSUMO — III. OUTRAS DISPOSICIÓNS — 01/03/2005

O Estatuto galego do consumidor e usuario establece a existencia de oficinas municipais de información ao consumidor e atribúelle á Xunta de Galicia a regulación da súa creación, e correspóndelle ao Instituto Galego de Consumo pola Lei 8/1994, do 30 de decembro, o desenvolvemento das políticas de defensa do consumidor e usuario da comunidade autónoma.
O artigo 26 do Estatuto galego do consumidor e usuario establece que os poderes públicos promoverán a educación e a formación permanente dos consumidores ou usuarios, coa finalidade de que poidan acadar e desenvolver un comportamento en liberdade e responsabilidade, no mercado de bens e servizos, e cheguen a coñecer os seus dereitos e deberes e a maneira axeitada de exercelos.
A globalización dos mercados, as novas tecnoloxías e sistemas de comunicación e de consumo obrigan a desenvolver accións e crear infraestruturas que sexan capaces de prever as necesidades de formación e de asesoramento e información que requerirán os consumidores, en consecuencia cos cambios que se están a producir na oferta de produtos e servizos e nos dereitos que, en relación co anterior, lles deben ser recoñecidos.
A política da Xunta de Galicia en materia de protección dos consumidores enmarcada no Plan estratéxico de protección ao consumidor 2002-2005, recolle no seu obxectivo I a necesidade de crear unha conciencia colectiva dos consumidores como axentes activos, propiciando para iso a información e formación que lles permita actuar axeitadamente nun mercado máis complexo, converxente e sofisticado.
Froito desta planificación estratéxica son o Libro Branco da Educación para o Consumo en Galicia e o Plan cuadrienal de educación do consumidor en Galicia para o período 2005-2008, que partindo da base de que a formación dos consumidores é determinante para a súa protección, senta as bases dunha formación permanente na que é preciso contar coa Administración local como a máis próxima aos consumidores, que deberá prepararse cada día máis, adaptándose ás novas situacións, para cumprir con este importante papel.
As OMIC teñen que prestar servizos de calidade ao cidadán que os demanda e incrementar a eficacia da súa actuación pública e representativa, o que require un apoio económico para o desenvolvemento de programas concretos de actuación.
A presente resolución ten por obxecto convocar axudas ás OMIC para a realización de proxectos
de mellora do mercado en relación cos intereses dos consumidores para o ano 2005 e establecer as bases aplicables a esta liña de subvención, no sentido de especificar os criterios que se terán en conta á hora de determinar a concesión de cada un dos proxectos obxecto da subvención, de acordo o establecido na Lei 38/2003, de 17 de novembro, xeral de subvencións.
Así, atendendo ao anteriormente sinalado como marco de apoio ás accións tendentes á defensa dos dereitos dos consumidores galegos,
DISPOÑO:
Artigo 1º.-Obxecto.
Estas axudas outorgaranse en réxime de concorrencia competitiva e de acordo cos principios de publicidade, concorrencia, obxectividade, transparencia, igualdade, non discriminación, eficacia e eficiencia e terán como finalidade financiar os proxectos de mellora do mercado en relación cos intereses dos consumidores e usuarios que realicen as corporacións locais durante o ano 2005.
Artigo 2º.-Beneficiarios.
Poderán ser beneficiarios destas axudas todos os concellos da Comunidade Autónoma de Galicia que teñan unha poboación de feito superior aos 5.000 habitantes.
Artigo 3º.-Requisitos dos beneficiarios.
Para que os concellos poidan beneficiarse das axudas para a realización de proxectos de mellora do mercado en relación cos intereses dos consumidores e usuarios para o ano 2005 deberán cumprir, ademais das obrigas derivadas do Decreto 185/1994, do 16 de xuño, as seguintes condicións:
a) Existencia de partida específica para realizar proxectos de consumo nos orzamentos do concello.
b) Dispoñer de oficina de atención ao consumidor aberta ao público 5 horas diarias como mínimo.
c) Facilitarlle ao público información e asesoramento sobre os seus dereitos como consumidor e a forma de exercelos.
d) Atender as consultas, reclamacións e denuncias dos consumidores e usuarios, colaborando para tal fin co Instituto Galego de Consumo.
e) Non estar incurso en ningunha das circunstancias previstas no artigo 13 da Lei 38/2003, de 17 de novembro, xeral de subvencións.
Artigo 4º.-Investimento subvencionable.
Ás axudas recollidas nesta resolución destinaranse á realización dos proxectos seguintes:
1. Proxectos que contribúan a incrementar o número de adhesións ao Sistema Arbitral de Consumo e, en especial, en sectores de gran relevancia social, como é o caso dos servizos básicos.
2. Proxectos de apoio ao desenvolvemento da educación do consumidor na escola nos que se recolla, entre outros, a formación do profesorado e das ANPAS, a elaboración de materiais didácticos, o apoio ao desenvolvemento de proxectos curriculares nos centros, especialmente nos temas referidos á publicidade, dereitos dos consumidores, novas tecnoloxías da comunicación e a información, consumo responsable, solidario e ético, sen prexuízo doutros temas relacionados co consumo.
3. A realización de estudos de campo sobre produtos ou servizos en especial os relacionados coa vivenda, o sobreendebedamento e a liberalización de servizos como enerxía, transporte, tecnoloxías da información e comunicación e servizos financeiros.
4. Desenvolvemento de plans formativos, en especial, os dirixidos a colectivos vulnerables como os discapacitados, inmigrantes e persoas con carencias en materia económica e/ou educativa.
5. Realización de campañas informativas a través de distintos soportes como folletos, guías, libros ou material multimedia.
Non poderán ser subvencionadas actividades puntuais como charlas, coloquios, xornadas e conferencias que non formen parte dun proxecto.
O pagamento aos relatores das accións formativas farase por medio de facturas con desconto do IRPF correspondente.
Financiarase un máximo de dous proxectos por concello.
Artigo 5º.-Contía máxima da axuda.
O Instituto Galego de Consumo concederalles axudas aos concellos de Galicia por un importe total de cento dezanove mil euros (119.000 euros), con cargo á aplicación orzamentaria 08.50.343.A.760.0 na que existe crédito axeitado e suficiente nos orzamentos do Instituto Galego de Consumo do ano 2005.
A axuda que se é o caso se outorgue non superará en ningún caso o 70% do custo total dos gastos obxecto de financiamento.
Artigo 6º.-Solicitude e documentación.
1. O prazo para a presentación das solicitudes será de 40 días naturais, contados a partir do día seguinte ao da publicación da presente resolución no Diario Oficial de Galicia.
2. As solicitudes para as axudas económicas previstas na presente resolución dirixiranse aos servizos provinciais ou centrais do Instituto Galego de Consumo, sendo en todo caso de aplicación o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción; inclúense os rexistros dos concellos que teñan subscrito convenio de colaboración para a implantación dun sistema intercomunicado
de rexistro coa Administración da Comunidade Autónoma de Galicia (anexo I).
3. Non será necesaria a presentación de todos aqueles documentos que consten en poder da Xunta de Galicia, debendo indicar o solicitante, co obxecto da súa rápida localización, a unidade administrativa en que se atopan.
4. As solicitudes irán acompañadas da seguinte documentación:
a) Certificación do acordo do órgano competente pola que se acolle á axuda, coa expresión da cantidade exacta solicitada onde figuren os gastos susceptibles de financiamento desagregados (anexo II).
b) Certificación da poboación de feito do municipio, segundo o último censo dispoñible.
c) Certificación do secretario/a do concello referente ao conxunto de todas as solicitudes de axudas solicitadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais.
d) Declaración responsable de non estar incurso nalgunha das circunstancias previstas nos puntos 2 e 3 do artigo 13 da Lei 38/2003, de 17 de novembro, xeral de subvencións (anexo III).
e) Certificación do secretario/a, co visto e prace do alcalde, acreditando a existencia de partida específicia para realizar os proxectos nos orzamentos do concello de acordo co establecido na letra a) do artigo 3º da presente resolución.
5. Documentación específica para presentar nos distintos proxectos:
1. Proxectos que contribúan a incrementar o número de adhesións ao Sistema Arbitral de Consumo e, en especial, en sectores de gran relevancia social, como é o caso dos servizos básicos. Neste suposto, achegarase ademais unha memoria do proxecto que se vai realizar na que se faga constar:
-Obxectivos que se perseguen.
-Sector empresarial ao que vai dirixida a acción.
-Descrición polo miúdo de cada unha das accións que se van realizar dentro do proxecto.
-Ámbito territorial e calendario previsto de realización das actividades.
-Recursos materiais e humanos con especificación polo miúdo de ambos.
-Establecemento de indicadores de avaliación que permitan valorar o grao de cumprimento dos obxectivos previstos.
-Orzamento dos gastos desagregado por cada un dos conceptos.
2. Proxectos de apoio ao desenvolvemento da educación do consumidor na escola nos que se recolla, entre outros, a formación do profesorado e das
ANPAS, a elaboración de materiais didácticos, o apoio ao desenvolvemento de proxectos curriculares nos centros, especialmente os temas referidos á publicidade, dereitos dos consumidores, novas tecnoloxías da comunicación e a información, consumo responsable, solidario e ético, sen prexuízo doutros temas relacionados co consumo. Xunto coa solicitude acompañarase a seguinte documentación:
a) Memoria descritiva na que se fagan constar os seguintes puntos:
-Título do proxecto.
-Obxectivos que se perseguen.
-Destinatarios aos que van dirixidas as distintas actividades indicando o número previsto e no caso de ser alumnado o nivel educativo.
-Descrición polo miúdo das actividades para realizar e centros escolares nos que se van desenvolver así como o número de horas da formación e as datas de realización e calendario previsto para cada unha delas.
-Contidos que se van impartir e metodoloxía prevista.
-Relación dos medios materiais e recursos humanos destinados ás distintas fases do proxecto, coa descrición da formación específica en materia de educación do consumidor do persoal que vai realizar as actividades de formación.
-Descrición, de ser o caso, de soportes e recursos que se van utilizar para a realización de materiais e xogos didácticos.
-Establecemento de indicadores de avaliación para as distintas actividades que permitan coñecer o cumprimento dos obxectivos previstos e descrición dos instrumentos de avaliación que se van utilizar.
-Orzamento previsto desagregando cada un dos conceptos, indicando o custo medio por beneficiario e hora de formación.
b) Informe favorable da dirección do centro escolar da realización das actividades e, de ser o caso, da adscrición ao proxecto dun profesor/a responsable.
3. A realización de estudos de campo sobre produtos ou servizos e en especial os relacionados coa vivenda, o sobreendebedamento e a liberalización de servizos como enerxía, transporte, tecnoloxías da información e comunicación e servizos financeiros. Deben achegar unha memoria na que se faga constar:
-Título do proxecto.
-Ámbito territorial e calendario previsto de realización.
-Descrición polo miúdo coas características técnicas do estudo que se vai realizar e os soportes en que se vai presentar o resultado final.
-Descrición dos medios materiais e humanos previstos, indicando, no caso do persoal que realizará
o estudo, a cualificación técnica para a realización deste.
-Orzamento desagregado polos distintos conceptos.
-Indicadores de avaliación que permitan coñecer o grao de consecución dos obxectivos previstos.
4. Desenvolvemento de plans formativos dirixidos a colectivos vulnerables en especial aos discapacitados, inmigrantes e persoas con carencias en materia económica e/ou educativa. Presentarase unha memoria que abrangue os seguintes aspectos:
-Título do proxecto e xustificación.
-Colectivos aos que vai dirixido con expresión das súas características. Ámbito territorial.
-Lugar, datas e calendario de realización das distintas actividades.
-Descrición polo miúdo das actividades previstas indicando os contidos que se van impartir e a metodoloxía que se vai utilizar.
-Descrición dos medios materiais necesarios para impartir as actividades.
-Persoal que vai impartir a formación e a súa cualificación.
-No caso de realizar a actividade en colaboración con algunha organización ou ONG, indicar o grao de participación de cada unha na realización das actividades e o aspecto económico.
-Orzamento desagregado polos distintos conceptos, con indicación do custo previsto por beneficiario.
-Criterios de avaliación e indicación dos instrumentos previstos para cada unha das actividades previstas.
5. Realización de campañas informativas a través de distintos soportes como folletos, guías, libros ou material multimedia. Presentarase ademais unha memoria que abrangue os seguintes aspectos:
-Nome da campaña informativa, datas de realización e soporte no que se vai levar a cabo.
-Obxectivos perseguidos.
-Destinatarios aos que vai dirixido.
-Nº de exemplares previsto e forma de distribución.
-Contidos que se van tratar.
-Orzamento previsto para os distintos conceptos.
-Indicadores do grao de eficacia e eficiencia da acción que se vai realizar a medio prazo.
Artigo 7º.-Criterios de outorgamento das axudas.
As axudas ás corporacións locais outorgaranse, en orde decrecente, atendendo aos criterios cos pesos específicos seguintes:
1. A calidade do proxecto atendendo ao rigor co que se diagnosticara a necesidade da acción pro
posta, ámbito demográfico e territorial, e a implantación dun sistema de indicadores que permita valorar o grao de eficacia e eficiencia na realización dos obxectivos previstos nel (45%)
2. A innovación no deseño do proxecto, no tratamento dos temas, e nos materiais que se prevexan (25%).
3. Investimento previsto no proxecto ou se é o caso o custo medio por beneficiario (20%).
4. Poboación de feito do concello (10%).
Artigo 8º.-Instrución e resolución.
1. O órgano competente para a instrución dos expedientes de axudas aos que fai referencia esta resolución será o xefe de Servizo de Información e Educación.
2. Conforme o establecido no artigo 71 da Lei 30/1992, do 26 de novembro, se a solicitude de axuda non reúne os requisitos exixidos nesta resolución e na correspondente convocatoria, o interesado será requirido para que nun prazo de dez días, contados a partir do día seguinte á recepción do dito requirimento, rectifique a falta ou acompañe os documentos preceptivos, coa indicación de que, se non o fixese, procederase conforme o que determina o artigo 42.1º de la citada lei.
3. O órgano encargado da instrución do procedemento a que fai mención o punto 1 do presente artigo, realizará de oficio cantas actuacións estime necesarias para a determinación, coñecemento e comprobación dos datos en virtude dos cales debe formalizarse a proposta de resolución.
4. Revisados os expedientes e completados, se é o caso, o órgano instrutor deberá emitir, como paso previo á valoración, un informe relativo ao cumprimento dos requisitos que para os solicitantes se establecen no artigo 3º da presente resolución.
5. Unha vez informadas as solicitudes polo órgano instrutor, procederá a valoración das solicitudes por unha comisión de avaliación, constituída expresamente e que estará formada pola xerente do Instituto Galego de Consumo, que a preside; a xefa do Servizo de Información e Educación, que actuará como secretaria e composta polo xefe do servizo de protección ao Consumidor e os xefes dos Servizos Provinciais de Consumo.
A citada comisión quedará validamente constituída sempre que asistan a ela o seu presidente, ou persoa na que delegue, un vogal e o secretario. Os acordos serán adoptados por unanimidade.
6. O presidente do Instituto Galego de Consumo ditará a resolución de concesión ou denegación da axuda solicitada.
7. Sen prexuízo dos recursos a que houber lugar e con ánimo de optimizar a tramitación dos expedientes, o beneficiario da axuda deberá aceptala no prazo de quince días hábiles contados a partir do día seguinte ao da súa notificación. No caso de non ser aceptada a axuda, procederase de conformidade co establecido no artigo 42.1º da Lei de réxime xurídico das administracións públicas e do procedemento administrativo común.
A aceptación da axuda formalizarase mediante un documento asinado polo beneficiario no que se compromete a cumprir todas as condicións establecidas nesta resolución e na resolución de concesión de esta axuda (anexo IV).
8. As resolucións de concesión ou denegación das axudas serán motivadas, de acordo cos criterios de outorgamento, e notificaranse os interesados e porán fin á vía administrativa.
As resolucións estimatorias das solicitudes de concesión de axudas expresarán, polo menos, o obxecto e importe do gasto subvencionado, a porcentaxe da axuda concedida e a contía desta.
9. O prazo máximo para resolver e notificar a resolución do procedemento non poderá exceder os seis meses. O prazo empezará a computar a partir da publicación no DOG da presente resolución.
O vencemento do prazo máximo sen terse notificado a resolución, lexitima os interesados para entender desestimada por silencio administrativo a solicitude de concesión da axuda.
Artigo 9º.-Modificación da resolución.
1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución por instancia do beneficiario. Os requisitos que deberán cumprirse son os seguintes:
a) Que a actividade, conduta ou modificación estea comprendida dentro da finalidade das normas ou bases reguladoras.
b) Que se acredite a inexistencia de prexuízos a terceiros.
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da axuda.
3. O acto polo que se acorde a modificación da resolución, ou se é o caso se denegue, será ditado polo órgano concedente, logo de instrución do corres
pondente expediente no que se lles dará audiencia aos interesados na forma prevista no artigo 9.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 10º.-Obrigas do beneficiario.
Son obrigas do beneficiario:
a) Realizar a actividade nas condicións que fundamentaron a concesión da subvención.
b) Someterse ás actuacións de comprobación a efectuar polo órgano concedente, así como calquera outra comprobación e control financeiro que poidan realizar os órganos de control competentes, tanto nacionais como comunitarios, e achegar canta información lles fose requirida no exercicio das actuacións anteriores.
c) Comunicarlle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
d) Poñer á disposición do IGC calquera información ou documentación que se lle solicite, especialmente a destinada a comprobar os datos facilitados polos concellos para a obtención de axudas.
e) Conservar os documentos xustificativos da aplicación dos fondos recibidos incluídos os documentos electrónicos en tanto poidan ser obxecto das actuacións de comprobación e control.
f) Proceder ao reintegro dos fondos percibidos nos supostos previstos no punto 10 do artigo 78 do texto refundido da Lei de réxime financeiro e orzamentario de Galicia.
g) Para todos os proxectos subvencionados deberá remitir o programa correspondente polo menos 72 horas antes do inicio da actividade, no que figure de xeito destacado o patrocinio do IGC.
Na difusión das actividades en medios de comunicación públicos ou privados deberá indicarse o patrocinio do IGC, debendo enviar a este organismo unha copia no soporte elixido para a difusión.
No caso que na programación figure o patrocinio doutros organismos ademais do IGC, deberá xustificar as condicións de participación de cada un deles.
Artigo 11º.-Xustificación e pagamento.
1. A data límite para xustificar o correspondente investimento será o 30 de outubro do ano 2005. Para iso o beneficiario deberá presentar a través dalgunha das formas previstas no artigo 38.4º da Lei 30/1992, do 26 de novembro, a seguinte documentación acreditativa:
a) Certificación do secretario/a do concello, co visto e prace do alcalde, sobre o total dos gastos efectuados (anexo V).
b) Certificación da conta bancaria na que conste o código do banco, código da sucursal, o díxito de control e o código da conta corrente, onde deba realizarse o pagamento, expedida pola entidade bancaria.
c) Certificación do secretario/a do concello, do conxunto de todas as solicitudes de axudas efectuadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais desde a data da concesión da axuda.
d) Por cada un dos proxectos realizados presentarase unha memoria descritiva na que como mínimo se reflectirá o obxecto e xustificación do proxecto, ámbito demográfico e territorial, destinatarios, descrición polo miúdo do desenvolvemento de cada unha das actividades realizadas dentro do proxecto, calendario de realización e os recursos humanos e materiais empregados facendo relación de cada un deles así como o resultado da avaliación tendo en conta os indicadores de eficacia e eficiencia establecidos no deseño inicial da actividade.
e) Por cada un dos proxectos presentarase unha memoria económica na que deberá constar como mínimo o custo total do proxecto e o desagregamento dos seguintes conceptos: pagamento (custo por hora de actividade) dos relatores ou persoal de execución da actividade; custo dos medios materiais (locais, equipos técnicos, imprenta, reprografía, etc.); desprazamentos, aloxamentos e mantenza no caso que os houbese; custo medio por beneficiario e custo medio por hora de formación. Axuda concedida e achega do concello, así como a participación económica doutras organizacións patrocinadoras.
f) Para todos os proxectos será exixible, ademais:
1. Relación do número de consultas, reclamacións e denuncias atendidas pola organización desde o momento da concesión da axuda (anexo VI).
2. Tipo de persoal, duración do contrato e número de horas dedicadas ao proxecto. Se é o caso, copia do contrato.
3. Titulación, cursos, seminarios e calquera outro documento xustificativo que acredite a formación específica en materia de consumo do persoal que realiza a actividade obxecto da axuda.
4. Todos os materiais producidos no desenvolmento dos proxectos deberán remitirse ao IGC xunto coa xustificación en soporte dixital en formato PDF. No caso de haber imaxes o formato será JPG.
2. Os órganos competentes do Instituto Galego de Consumo poderán solicitar as aclaracións ou informes relativos á xustificación do investimento que consideren convenientes. No caso de que non fosen remitidos polo beneficiario dentro do prazo que se sinale, procederase de acordo co establecido no arti
go 42 da Lei 30/1992, de réxime xurídico das administracións públicas e do procedemento administrativo común.
3. No caso de que o investimento realizado teña un custo inferior ao inicialmente previsto, a axuda reducirase proporcionalmente, mantendo constante a porcentaxe da subvención respecto ao investimento.
Artigo 12º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta resolución esgotarán a vía administrativa e contra elas caberá interpoñer:
a) Recurso potestativo de reposición ante o órgano que as ditou ou debeu ditalas no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel no que se produza o acto presunto, segundo sexa o caso.
b) Ou ben directamente recurso contencioso-administrativo ante o xulgado do contencioso-administrativo correspondente á circunscrición do órgano que ditou ou debeu ditar a resolución, no prazo de dous meses contados desde o día seguinte ao da súa notificación, se é expresa ou de seis meses contados a partir do día seguinte a aquel no que se produza o acto presunto.
Todo isto sen prexuízo de que os interesados poidan exercer, se é o caso, calquera outro, que estimen procedente.
Artigo 13º.-Concorrencia de axudas e subvencións públicas.
O importe das axudas e subvencións reguladas nesta resolución en ningún caso poderá ser de tal contía que, illadamente ou en concorrencia con outras axudas e subvencións supere o custo da actividade subvencionable.
Artigo 14º.-Reintegro das axudas.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora percibidos desde o seu pagamento nos casos seguintes:
a) Incumprimento da obriga de xustificación o xustificación insuficiente nos termos do artigo 30 de la Lei 38/2003, xeral de subvencións.
b) Obtención da subvención sen reunir os requisitos exixidos para a súa concesión, falseando as condicións requiridas ou ocultando aquelas que a impidan.
c) Incumprimento da finalidade ou non-adopción do comportamento para a que foi concedida a axuda.
d) Incumprimento das condicións impostas ao beneficiario con motivo da concesión da axuda ou subvención.
e) Nos restantes supostos previstos no punto 10 do artigo 78 do texto refundido da Lei de réxime financeiro e orzamentario de Galicia.
2. Así mesmo procederá o reintegro do exceso percibido nos supostos nos que o importe da axuda, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere a porcentaxe máxima do investimento subvencionado que se estableza.
3. O procedemento de reintegro tramitarase segundo o establecido no artigo 20 do Decreto 287/2000, do 21 de novembro.
4. As cantidades que os beneficiarios deban reintegrar terán a consideración de ingresos de dereito público e será de aplicación para o seu cobro o previsto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 15º.-Fiscalización e control.
A concesión das axudas e subvencións reguladas nesta resolución estará sometida ao exercicio da función interventora e do control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como se é o caso, ás dos servizos financeiros da Comisión Europea e do Tribunal de Contas Europeo.
Artigo 16º.-Réxime sancionador.
As infraccións administrativas cometidas en relación coas axudas reguladas na presente resolución sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia.
Artigo 17º.-Publicidade.
Unha vez ultimada a concesión das axudas publicaranse no Diario Oficial de Galicia a relación das concedidas con indicación da entidade beneficiaria, contía e finalidade da axuda.
Disposición adicional
No non previsto nesta resolución atenderase ao establecido nos artigos 78 e 79 do texto refundido da Lei de réxime financeiro e orzamentario de Galicia, na Lei 38/2003, xeral de subvencións, e no Decreto 287/2000, do 21 de novembro.
Disposición derradeira
Facúltase o presidente do Instituto Galego de Consumo para que dite as disposicións necesarias para a aplicación do disposto na presente resolución.
Santiago de Compostela, 21 de febreiro de 2005.
Víctor Tello Calvo
Presidente do Instituto Galego de Consumo
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA